**VILNIAUS SIMONO STANEVIČIAUS PROGIMNAZIJOS**

**VIDAUS TVARKOS TAISYKLĖS MOKINIAMS**

**I.BENDROJI DALIS**

1. Šis dokumentas parengtas vadovaujantis Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos vaikų teisių apsaugos pagrindų įstatymu, Lietuvos Respublikos švietimo įstatymu, Lietuvos Respublikos profesinio ugdymo įstatymu, Lietuvos Respublikos administracinių teisės pažeidimų kodeksu, Mokyklos nuostatais, Mokyklos vidaus tvarkos taisyklėmis, Mokymo sutartimi ir kitais įstatymais bei teisės aktais.

2. Simono Stanevičiaus progimnazijos mokinys yra mokyklos bendruomenės narys ir, naudodamasis savo teisėmis, turi laikytis nustatytų elgesio normų, vidaus tvarkos taisyklių.

**II. MOKINIŲ TEISĖS**

**2. Mokinys turi teisę:**

2.1 į nemokamą mokymą mokykloje;

2.2. mokytis pagal savo gebėjimus ir poreikius ir įgyti valstybinius standartus atitinkantį bendrąjį išsilavinimą;

2.3. į minties, sąžinės, religijos, žodžio laisvę; apsispręsti dėl tikybos mokymosi; sudaryti su mokykla sutartį dėl ugdymo programos, esant tėvų sutikimui;

2.4. puoselėti savo kalbą, kultūrą, papročius bei tradicijas;

2.5.dalyvauti svarstant ugdymo proceso organizavimo klausimus;

2.6. dalyvauti mokyklos savivaldoje mokyklos nuostatuose nustatyta tvarka;

2.7. turėti higienos reikalavimus atitinkančią darbo vietą, ugdytis sveikoje ir saugioje aplinkoje;

2.8. į poilsį ir laisvalaikį, atitinkantį jo amžių ir sveikatą;

2.9. gauti informaciją apie save, dalyvauti, kai svarstomas jo elgesys;

2.10. gauti socialinę, psichologinę ir specialiąją pedagoginę pagalbą;

2.11. burtis į vaikų ir jaunimo organizacijas, kurių veikla sąlygoja dorovinę, pilietinę, kultūrinę, fizinę bei socialinę brandą, lavintis saviugdos ir saviraiškos užsiėmimuose, dalyvauti visuomenės gyvenime, taikiuose susirinkimuose, kurių veikla neprieštarauja Lietuvos Respublikos įstatymams.

**III. MOKINIO PAREIGOS, ATSAKOMYBĖ**

**3. Mokinys privalo:**

3.1. mokytis iki įvykdys pagrindinio išsilavinimo programos I dalį arba kol sukaks 16 metų;

3.2. gerbti Lietuvos Respublikos įstatymus, laikytis mokyklos taisyklių, demokratinių gyvenimo normų, tausoti mokyklos ir visuomenės turtą; vykdyti mokyklos administracijos, pedagogų reikalavimus, mokyklos tarybos nutarimus;

3.3. gerbti valstybinę kalbą, tautos kultūrą ir tradicijas;

3.4. būti nepakantus amoraliems ir antivisuomeniniams poelgiams; už viešosios tvarkos pažeidimą mokiniai baudžiami Lietuvos Respublikos įstatymų nustatyta tvarka;

3.5. sudarius mokymo sutartį laikytis visų jos sąlygų, mokyklos vidaus tvarką reglamentuojančių dokumentų reikalavimų;

3.6. susipažinti su Vilniaus Simono Stanevičiaus progimnazijos vidaus tvarkos taisyklėmis mokiniams;

3.7. mokslo metų pradžioje pasitikrinti sveikatą ir iki rugsėjo 15 d. reikalingus dokumentus pristatyti mokyklos visuomenės sveikatos priežiūros specialistei;

3.8. mokykloje turėti asmenybę liudijantį dokumentą – mokinio pažymėjimą, jį pateikti paprašius mokyklos budėtojams, mokytojams, mokyklos vadovams, už mokyklos teritorijos – viešosios tvarkos pareigūnams;

3.9. lankyti mokyklą, nepraleidinėti pamokų be pateisinamos priežasties; atvykęs į mokyklą po ligos tuoj pat pateikti klasės auklėtojui praleistas pamokas pateisinantį dokumentą; jei praleista daugiau kaip penkios dienos, būtina pateikti gydytojo išduotą pažymą apie ligą;

3.10. pagarbiai bendrauti su mokytojais ir kitais mokyklos bendruomenės nariais;

3.11. drausmingai elgtis, gerbti vieni kitus, neprasivardžiuoti ir nesityčioti vieniems iš kitų;

3.12. gerbti budinčius mokytojus, vykdyti jų nurodymus;

3.12.1. gerbti visus mokyklos darbuotojus;

3.13. bent kartą per dieną pasitikrinti savo pasiekimus elektroniniame dienyne;

3.14. viršutinius drabužius kabinti drabužinėje; mokyklos patalpose draudžiama būti su kepure;

3.15. kūno kultūros pamokų metu dėvėti sportinę aprangą ir avalynę;

3.16. griežtai laikytis saugaus eismo ir priešgaisrinės saugos taisyklių;

3.17. laikytis higienos reikalavimų;

3.18. išvykti į sporto varžybas, edukacines ar kitas keliones (trunkančias ilgesnį nei 3 dienų laikotarpį) galima tik mokyklos direktoriui ar jo įgaliotam asmeniui leidus;

3.19. mokslo metų pabaigoje arba išvykdamas iš mokyklos atsiskaityti su mokyklos biblioteka ir kiekvienu dėstančiu mokytoju; atsiskaitymą parašu tvirtina klasės auklėtojas; išvykdamas mokytis į kitą mokyklą, atnešti pažymą, kad į ją priimtas.

**3.20. Pamokų metu:**

3.20.1. saugoti savo darbo vietą, atsakyti už švarą ir saugoti mokyklos turtą: tausoti mokyklos inventorių, klases, kabinetus, vadovėlius, knygas; apie pastebėtus gedimus pranešti klasės arba kabineto vadovui; nerūpestingai pasielgęs su mokyklos inventoriumi, knygomis, piktavališkai juos sugadinęs, atsako materialiai: sutvarko mokyklos inventorių savo lėšomis arba pakeičia nauju;

3.20.2. nevėluoti į pamokas be pateisinamos priežasties;

3.20.3. po pirmojo skambučio eiti į kabinetą, užimti savo vietą ir iki antrojo skambučio pasiruošti pamokai (sąsiuvinius, knygas ir kitas priemones tvarkingai susidėti ant suolo krašto);

3.20.4. kiekvienai pamokai atsinešti reikalingus daiktus bei įrankius; draudžiama atsinešti į pamokas daiktus, nesusijusius su veikla pamokose; pašalinius daiktus mokytojai gali paimti ir grąžinti tik mokinio tėvams;

3.20.5. kelti ranką, jei nori ko nors mokytojo paklausti ar pasakyti;

3.20.6. kūno kultūros pamokose sportuoti tik su sportine apranga;

3.20.7. vykdydamas praktinio darbo užduotis, laikytis saugumo technikos taisyklių;

3.20.8. pasibaigus pamokai, susitvarkyti savo darbo vietą ir, mokytojui paskelbus, kad pamoka baigta, tvarkingai išeiti iš klasės; budėtojai turi sutvarkyti kabinetą.

**3.21. Pertraukų metu:**

3.21.1. leisti laiką mokyklos koridoriuose, bibliotekoje, valgykloje, skaitykloje, kai leidžiama, lauke;

3.21.2. elgtis drausmingai, savo elgesiu nesukelti sveikatai ir gyvybei pavojingų situacijų, klausyti budinčių mokytojų nurodymų, reaguoti į pastabas;

3.21.3. saugoti mokyklos žaliuosius plotus: jų netrypti, nešiukšlinti, prižiūrėti tiek žaliuosius plotus, tiek juose augančius medžius;

3.21.4. įeiti į mokytojų kambarį mokiniai gali tik esant būtinybei ir mokytojams leidus;

3.21.5. atsakingai vykdyti mokykloje nustatyta tvarka paskirtas pareigas: budėtojai klasėje atsako už švarą, tvarką ir pasiruošimą darbui.

**3.22. Mokyklos valgykloje:**

3.22.1. elgtis kultūringai: netriukšmauti, nesistumdyti, pagarbiai elgtis su maistu, nesisavinti kitų valgio, neperstatinėti  valgyklos kėdžių, nepalikti nenuneštų indų, nesutvarkytų stalų;

3.22.2. budėtojai valgykloje turi laikytis budėjimo taisyklių.

**3.23. Pasibaigus pamokoms:**

3.23.1. pasiimti iš drabužinės drabužius ir išeiti iš mokyklos;

3.23.2. išeiti iš mokyklos ramiai ir tvarkingai: netriukšmauti, nesistumdyti.

**4. Mokiniui draudžiama:**

4.1. niokoti mokyklos turtą, rašinėti ar  ant suolų, durų, sienų, pastato;

4.2. įsinešti į mokyklą ginklų, peilių, dujų balionėlių, toksinių medžiagų, narkotikų ar kitų kenksmingų ir sveikatai pavojingų daiktų; mokyklos patalpose ir teritorijoje griežtai draudžiama naudoti atvirą ugnį, petardas bei kenksmingas chemines medžiagas;

4.3. mokyklos teritorijoje ir jos prieigose, mokyklos patalpose rūkyti, vartoti kvaišalus, žaisti azartinius žaidimus, į mokyklą vestis pašalinius asmenis;

4.4. įsinešti į mokyklą garso bei vaizdo įrašus, literatūrą, laikraščius, žurnalus ir kitus leidinius, kurie tiesiogiai skatina ar propaguoja karą, terorizmą, žiaurų elgesį, smurtą, pornografiją;

4.5. į  mokyklą atsinešti brangių ir vertingų daiktų bei didelę pinigų sumą (atsinešęs už jų saugumą atsako  pats mokinys);

4.6. be mokytojų leidimo imti mokytojo darbo priemones, mokyklos dokumentus, savavališkai imti mokyklos kabinetų raktus ir kitus jam nepriklausančius daiktus;

4.7. sėdėti ant palangių.

**4.8. Pamokų metu:**

4.8.1. triukšmauti koridoriuose ir trukdyti mokytojui vesti pamoką; koridoriuose ir kabinetuose per pamokas turi būti tyla;

4.8.2. eiti į kabinetus, kuriuose dirba kitos klasės;

4.8.3. naudotis mobiliuoju telefonu ar kitomis ryšio priemonėmis; jis (-os) turi būti išjungtas (-os);

4.8.4. pasakinėti, taisyti mokinių atsakymus be mokytojo leidimo ir kliudyti mokiniui atsakinėti;

4.8.5. savavališkai išeiti iš kabineto.

**IV. MOKINIŲ SKATINIMAS IR DRAUSMINIMAS**

**5. Mokiniams skatinti gali būti taikomos šios priemonės:**

5.1. padėka, pareikšta mokyklos direktoriaus įsakymu;

5.2. apdovanojimas mokyklos padėkos raštu;

5.3. padėka mokinio tėvams už tinkamą vaiko auklėjimą;

5.4. apdovanojimas knyga, atminimo dovanėle, išvyka ir kt.;

5.5. puikiai ir labai gerai besimokantys mokiniai mokslo metų pabaigoje pagerbiami padėka, pareikšta mokyklos direktoriaus įsakymu, bei apdovanojami pagyrimo raštais.

**6. Mokiniams drausminti gali būti taikomos tokios nuobaudos:**

6.1. mokinys, pažeidęs 4 punkte išvardintas taisykles, privalo rašyti pasiaiškinimą mokyklos direktoriui;

6.2. pastaba, pareikšta direktoriaus įsakymu;

6.3. papeikimas (už pasikartojantį mokinio elgesio taisyklių pažeidimą), pareikštas direktoriaus įsakymu;

6.4. elgesio svarstymas Vaiko gerovės komisijoje (už pastovų ir grubų mokinio pareigų neatlikimą, elgesio taisyklių pažeidimą), dalyvaujant tėvams (globėjams);

6.5. elgesio svarstymas administracijos posėdyje ( už ypač grubius mokinio elgesio taisyklių pažeidimus), dalyvaujant tėvams (globėjams);

6.6. papeikimas, pranešant tėvams per el. dienyną (pasikartojant pažeidimams po elgesio svarstymo administracijos posėdyje);

6.7. siūlymas mokytis kitoje mokykloje, suderinus su mokinio tėvais (globėjais), Vilniaus miesto pedagogine- psichologine bei Vaiko teisių apsaugos tarnybomis;

6.8. pranešimas Vilniaus miesto savivaldybės Vaiko teisių apsaugos tarnybai prašant Lietuvos Respublikos vaiko minimaliosios ir vidutinės priežiūros įstatymo pagrindais ir tvarka kelti į kitą mokyklą arba jam skirti kitą minimalios ar vidutinės priežiūros priemonę.

**V. DOKUMENTO ĮSIGALIOJIMAS**

Šis dokumentas įsigalioja nuo jo patvirtinimo datos ir yra privalomas visiems Vilniaus Simono Stanevičiaus progimnazijos

mokiniams.